Turk: Nexşerêya Çareserîya Kurdan di Yekîtîyê de Derbas Dibe
Bayram Bozyel jî dibêje Pirsgirêka Kurd, pirseka netewî ye û çareserî bi îadekirina mafên netewî ên gelê Kurd pêkan dibe.
Li Tirkiyeyê ‘Konferansa Kurdistanê’ ya ku ji aliyê KCD, BDP, KADEP û HAK-PAR'ê û sazîyên sivîl ve hate organîzekirin roja Şembî li Gren Park Otelê destpêkir. Axaftina vekirinê ya konferansê Endamê Komîsyona Konferansa Neteweyî û Endamê Dîwana Serokatiyê ya KCD'ê Nîjad Yaruk kir. Birêz Yaruk di gotara xwe da destnîşan kir ku ev konferans jibo gelê Kurd qonaxeka dîrokî ye û bibîrxist ku cara yekê ye ku Kurd, kombûneka ku hemû alîyên Kurdan di hivza xwe da diparêze, tên ba hev. Şaredarê Bajarê Mezin ê Dîyarbekirê Osman Baydemîr jî got şer ji qelsîya sîyasetê pêk tê û divê çi siyaset hene tev jibo azadîya gelê Kurd bibin yek. Serokê KCD û Parlamenterê BDP yê Mêrdînê Ahmet Turk jî balê da ser tifaqê û destnîşan kir ku ji kêmasîya sîyasetvanan Kurd îro di vê rewşêda ne. Birêz Turk da zanîn ku nexşerêya çareserîya Kurdan di yekitîyêda derbas dibe. Parlamenterê BDP û Serokê KADEP’ê Şerafettîn Eçî jî di gotara xwe da balê da ser yekîtîyê û got “kêmasîya Kurdan ya herî mezin, bêtifaqîya wan e. Divê em hurmetê nîşanê cudahîyên navxwe bidin û çanda xweşbinîyê di nav xwe de zêde bikin.” Serokê Giştî yê HAKPAR’ê Bayram Bozyel jî got Pirsgirêka Kurd, pirseka netewî ye û çareserî bi îadekirina mafên netewî ên gelê Kurd pêkan dibe. Birêz Bozyel îfade kir ku Tirkîyê bi sistema federal dikare pirsgirêka Kurd çareser bike. Hevserokê Giştî yê BDP Selahattîn Demîrtaş jî destnîşan kir ku pirsgirêka Kurd îro derbasê qonaxeka nûh bûye û Kurd, kilîda çareserîya Rojhilata Navîn in. Birêz Demîrtaş dîyar kir ku jibo çareserîyê jî stratejîya netewî ya demokratîkbûnê lazim e.